อธิบายหุ้น Defensive มีความน่าสนใจเนื่องจาก
1. รายได้และกำไรมีเสถียรภาพ ไม่ขึ้นอยู่กับสภาพเศรษฐกิจ
รายได้และกำไรของหุ้นกลุ่มนี้ค่อนข้างมีเสถียรภาพ เนื่องจากสินค้าและบริการของหุ้นกลุ่มนี้เป็นสิ่งที่ทุกคนจำเป็นต้องใช้อุปโภคบริโภคในชีวิตประจำวัน ดังนั้น ไม่ว่าเศรษฐกิจในช่วงนี้จะดีหรือไม่ดี บริษัทก็ยังสามารถสร้างผลประกอบการที่ดีและจ่ายเงินปันผลให้กับผู้ลงทุนได้อย่างสม่ำเสมอ ภาวะเศรษฐกิจจึงไม่ค่อยมีผลกับผลประกอบการของบริษัท


2. ความผันผวนต่ำ
ในช่วงที่เศรษฐกิจชะลอตัว ตลาดหุ้นเป็นขาลง หุ้น Defensive มักจะได้รับผลกระทบไม่มากเนื่องจากทุกคนยังมีความต้องการใช้สินค้าหรือบริการอย่างต่อเนื่อง ราคาหุ้นจึงลดลงน้อยกว่าตลาด เรียกว่าเป็นหุ้นที่มีความผันผวนของราคาต่ำเมื่อเทียบกับความผันผวนของดัชนีตลาดหลักทรัพย์ จึงเหมาะกับการลงทุนในช่วงที่ตลาดเป็นขาลง


3. ผลตอบแทนสม่ำเสมอ
ในช่วงที่เศรษฐกิจขยายตัว ตลาดหุ้นเป็นขาขึ้น หุ้น Defensive มักทำผลตอบแทนได้ดีและให้ผลตอบแทนสม่ำเสมอ แต่ผลตอบแทนอาจไม่สูงหรือไม่หวือหวาเท่ากับหุ้นเติบโต อย่างหุ้นกลุ่มเทคโนโลยีที่ทำผลตอบแทนได้ดีกว่า ซึ่งจากข้อมูลบริษัท มอร์นิ่งสตาร์ รีเสิร์ช (ประเทศไทย) พบว่า ปีนี้หุ้นเทคโนโลยีของสหรัฐฯ หลายตัวราคาปรับตัวขึ้นมา 40-100% จากกระแสของเทคโนโลยีปัญญาประดิษฐ์หรือ AI ที่กำลังมาแรง ทั้งนี้ หากมองในมุมความเสี่ยง หุ้นเติบโตก็มีความเสี่ยงมากกว่าหุ้น Defensive เช่นกัน

สาเหตุที่แนะนำให้นักลงทุนเลือกลงทุนหุ้น Defensive ในช่วงนี้เนื่องจากตลาดหุ้นมีความผันผวนและความไม่แน่นอนจากหลายปัจจัย โดยหุ้นไทยยังคงต้องติดตามสถานการณ์การเมืองอย่างใกล้ชิด รวมถึงทิศทางของเงินทุนต่างชาติ ส่วนหุ้นโลกยังไม่มีปัจจัยหนุนใหม่ๆ เข้ามา ในขณะที่ตลาดมีความกังวลเกี่ยวกับเสถียรภาพของธนาคารต่างๆ ของสหรัฐฯ จากการที่ถูกปรับลดอันดับความน่าเชื่อถือลง
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน